Nog twee vas ná studente beroof isFoto: SAPD/Facebook Die polisie het nog twee verdagtes in hegtenis geneem in verband met die voorval waar ’n bus met internasionale studente in Mamelodi in die ooste van Pretoria beroof is. Brig. Mathapelo Peters, woordvoerder van die polisie, het gesê die een verdagte is Vrydag in Limpopo in hegtenis geneem terwyl die ander verdagte Saterdag in Mpumalanga in hegtenis geneem is. Die twee verdagtes wat oor die naweek in hegtenis geneem is, sal na verwagting Maandag in die hof verskyn. ŉ Bus met 18 internasionale studente en van hul professors is op 13 Mei deur vyf verdagtes in die Lusaka-uitbreiding van Mamelodi beroof. Een verdagte, 30 jaar oud, is reeds die Donderdag ná die voorval in die Pienaarspoort- informele nedersetting in hegtenis geneem. Die studente en hul professors van ŉ universiteit in die buiteland het dié dag op ŉ uitreikprogram die Viva Foundation-skool in die ooste van Mamelodi besoek. Die slagoffers is met hul aankoms by die skool deur die verdagtes oorval en beroof. Maroela Media het vroeër berig een persoon is in die voorval geskiet en ŉ ander beseer. Die beseerdes was ŉ lid van die publiek en ŉ personeellid van die skool. Die personeellid is deur die verdagtes aangerand voordat hulle in ŉ Toyota Quantum op die vlug geslaan het. ŉ Voertuig wat aan die beskrywing van dié Toyota Quantum voldoen, is later by ŉ karwassery in Mamelodi gevind. Dié voertuig is ondersoek waartydens die polisie op bewyse afgekom het wat die taxi aan die voorval verbind. Dit het tot die inhegtenisneming van die eerste verdagte gelei. Volgens Peters hoop die polisie om binnekort die oorblywende verdagtes in hegtenis te neem.